Seuntjie se onthoofde liggaam in vlak graf gevindDie verminkte liggaam van ŉ vierjarige seun is Dinsdag in ŉ vlak graf in ŉ bebosde gebied in Kaapstad aangetref. “Die seuntjie is Dinsdag vir die laaste keer gesien toe hy en sy 21-jarige oom in Khayelitsha gaan stap het,” het kapt. FC van Wyk, polisiewoordvoerder van die Wes-Kaap, Woensdag gesê. “Die oom het alleen teruggekeer en aan inwoners gesê die kind is ontvoer deur iemand met ŉ blou voertuig.” Inwoners het na die seun begin soek, maar bloed op die man se broek opgemerk. Hy het weggehardloop toe hulle hom daaroor uitgevra het. Die polisie het die man voorgekeer waarna hy hulle na die vlak graf gelei het. Die seuntjie se kop het sowat 50m ver van sy liggaam af gelê. Die man is in hegtenis geneem en moet binnekort in die hof verskyn op aanklag van moord. – SAPA